CELEX: 32011R0537
Language: bg
Date: 2011-06-01 00:00:00
Title: Регламент (ЕС) № 537/2011 на Комисията от 1 юни 2011 година относно механизма за разпределяне на количествата контролирани вещества, чието използване за лабораторни и аналитични нужди е разрешено по силата на Регламент (ЕО) № 1005/2009 на Европейския парламент и на Съвета относно вещества, които нарушават озоновия слой

2.6.2011   
            
            
               BG
            
            
               Официален вестник на Европейския съюз
            
            
               L 147/4
            
         РЕГЛАМЕНТ (ЕС) № 537/2011 НА КОМИСИЯТА
   от 1 юни 2011 година
   относно механизма за разпределяне на количествата контролирани вещества, чието използване за лабораторни и аналитични нужди е разрешено по силата на Регламент (ЕО) № 1005/2009 на Европейския парламент и на Съвета относно вещества, които нарушават озоновия слой
   
      ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1005/2009 на Европейския парламент и на Съвета от 16 септември 2009 г. относно вещества, които нарушават озоновия слой (1), и по-специално член 10, параграф 6 от него,
   като има предвид, че:
   
               (1)
            
            
               Механизмът за разпределяне на количествата контролирани вещества, чието използване е разрешено за лабораторни и аналитични нужди, следва да гарантира, че годишното разрешено с лицензии количество за отделни производители и вносители не надхвърля 130 % от средното годишно изчислено равнище на контролирани вещества, лицензирани за съответния производител или износител за основна лабораторна или аналитична употреба за периода 2007—2009 г., както и че общото годишно разрешено количество, включително по лицензиите за хлорофлуоровъглеводородите в съответствие с член 11, параграф 2 от Регламент (ЕО) № 1005/2009, не надхвърля 110 тона озононарушаващ потенциал (ОНП).
            
         
               (2)
            
            
               Общото количество контролирани вещества, разрешено за лабораторни и аналитични нужди на производители или вносители за периода 2007—2009 г., не може да надхвърля 77 243,181 килограма ОНП, изчислени въз основа на лицензираното производство и износ през базовия период.
            
         
               (3)
            
            
               Остатъкът до максималното количество от 110 тона ОНП (32 756,819 килограма ОНП), както и количествата, за които не са подадени декларации от предприятията, които са осъществявали производство или внос с лицензии през периода 2007—2009 г., се разпределят на предприятията, на които не са издавани лицензии за производство или внос за посочения период. Механизмът на разпределение следва да гарантира, че всички предприятия, които искат нова квота, получават подходящ дял от подлежащите на разпределяне количества.
            
         
               (4)
            
            
               Мерките, предвидени в настоящия регламент, са в съответствие със становището на комитета, създаден с член 25, параграф 1 от Регламент (ЕО) № 1005/2009,
            
         ПРИЕ НАСТОЯЩИЯ РЕГЛАМЕНТ:
   Член 1
   Квотите за контролирани вещества за лабораторна и аналитична употреба се разпределят на производителите и вносителите, на които не са издавани лицензии за производство или внос за периода 2007—2009 г., в съответствие с определения в приложението механизъм.
   Член 2
   Настоящият регламент се прилага от 1 януари 2011 г.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 1 юни 2011 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 286, 31.10.2009 г., стр. 1.
   ПРИЛОЖЕНИЕ
   
      Механизъм на разпределяне
   
   1.   Определяне на подлежащото на разпределяне количество на предприятията, на които не са издавани лицензии за производство или внос на контролирани вещества за лабораторна и аналитична употреба за периода 2007—2009 г. (нови предприятия)
   
   Всяко предприятие, което за периода 2007—2009 г. е било лицензирано да произвежда или внася контролирани вещества за лабораторна и аналитична употреба, получава квота, равна на заявеното от него количество в посочената в член 10, параграф 5 от Регламент (ЕО) № 1005/2009 декларация, което обаче не надхвърля 130 % от средното годишно изчислено равнище на контролирани вещества, което му е било разрешено за посочения период.
   За да се определи количеството, подлежащо на разпределяне на новите предприятия (количество за разпределяне на етап 1), сборът на тези количества се изважда от 110 тона ОНП.
   2.   Етап 1
   
   Всяко ново предприятие получава количество, съответстващо на заявеното от него в декларацията, което обаче не надхвърля процентния дял от подлежащото на разпределяне на етап 1 количество. Процентният дял се изчислява като броят на новите предприятия се раздели на 100. За да се определи подлежащото на разпределяне на етап 2 количество, сборът на разпределените на етап 1 квоти се изважда от подлежащото на разпределяне на етап 1 количество.
   3.   Етап 2
   
   Всяко ново предприятие, което на етап 1 не е получило 100 % от заявеното в декларацията количество, получава допълнително количество, равно на разликата между заявеното и полученото на етап 1 количество, което обаче не надхвърля процентния дял от подлежащото на разпределяне на етап 2 количество. Процентният дял се изчислява като броят на новите предприятия, допустими да получат количества на етап 2, се раздели на 100. За да се определи подлежащото на разпределяне на етап 3 количество, сборът на разпределените на етап 2 квоти се изважда от подлежащото на разпределяне на етап 2 количество.
   4.   Етап 3
   
   Етап 2 се повтаря аналогично, докато оставащото за разпределяне количество в следващия етап стане по-малко от 1 тон ОНП.